Rita Levi-Montalcini er elsti núlifandi nóvelsverðlaunahafi heims , fædd 22. apríl 1909 . Elsti núlifandi nóbelsverðlaunahafi heims , Rita Levi-Montalcini , fagnaði í gær 100 ára afmæli sínu , en þrátt fyrir háan aldur hefur vinnuþreki hennar ekki hrakað meira en svo að hún mætir daglega til vinnu í Evrópsku heilarannsóknarstöðinni , sem hún stofnaði reyndar sjálf , í Róm . Rita sagði í samtali við BBC í tilefni afmælisins að einræðisherratíð Benito Mussolini á Ítalíu mætti að hluta til að þakka fyrir farsælan feril hennar sem vísindamaður þrátt fyrir ofríki fasista . Þar sem hún er af gyðingaættum auk þess að vera kona þurfti hún að hætta háskólanámi þegar fasistar tóku völdin á fjórða áratug síðustu aldar og stundaði hún eftir það rannsóknir á heimagerðri rannsóknarstofu í herberginu sínu . „ Þetta voru í raun mikil forréttindi , því þetta gaf mér tækifæri til að nýta hæfileika mína til fulls sem ég hefði líklega ekki gert ef ég hefði ekki verið þvinguð til að fara huldu höfði inni í herbergi við vinnuna . Ég held að erfiðleikar geti leitt til góðs í lífinu , “ hefur BBC eftir henni . Tryggði sess þróunarkenningarinnar í grunnskólum Rita er taugasérfræðingur og hlaut Nóvelsverðlaunin árið 1986 fyrir rannsóknir sínar , en um þessar mundir vinnur hún að því að skrifa bók um virkni heilans . Hún segist ekki óttast dauðann . „ Ég hef aldrei haft áhyggjur af því . Það er líkaminn sem deyr , ekki manneskjan . Hugur minn er enn á lífi , ég er skarpari andlega nú heldur en ég var sem táningur . “ Hún var síðast í sviðsljósinu árið 2004 þegar hún skarst í leikinn þegar menntamálaráðherra Ítalíu hugðist banna kennslu þróunarkenningarinnar í grunnskólum . Hún hefur einnig vakið athygli fyrir að koma á fót samtökum fyrir afrískar konur sem hún segir að hafi verið „ niðurlægðar bæði líkamlega og andlega . “ Rita situr enn sem öldungardeildarþingmaður á ítalska þinginu og var í fyrra , þá 99 ára gömul , sá þingmaður sem var minnst fjarverandi frá þingstörfum .